JWD เก็งผลประกอบการปีนี้โตเป็นเลข 2 หลัก ทยอยรับรู้รายได้ตปท. ใน H1/59
JWD ฟุ้งผลประกอบการปีนี้โตเป็นเลข 2 หลัก จากปีก่อนที่มีรายได้รวม 2.28 พันลบ. เตรียมทยอยรับรู้รายได้จากต่างประเทศภายใน H1/59 ทั้งพม่า-ลาว-เขมร
10 พ.ย. 2558

นายชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร บริษัท เจดับเบิ้ลยูดี อินโฟ โลจิสติกส์จำกัด (มหาชน) หรือ JWD เปิดเผยว่า บริษัทคาดว่าปี 59 บริษัทยังสามารถรักษาอัตราการเติบโตที่แข็งแกร่งไว้ได้ โดยยังมีอีกหลายโครงการที่อยู่ระหว่างการดำเนินการลงทุน เช่น โครงการปรับปรุงพื้นที่ศูนย์รวมการเก็บและกระจายสินค้าเข้าตู้คอนเทนเนอร์ในเขตพื้นที่ท่าเรือแหลมฉบัง มีพื้นที่ 9,000 ตร.ม.และโครงการการปรับปรุงศูนย์กระจายสินค้าอันตราย มีพื้นที่คลังสินค้า 6,000 ตร.ม.ซึ่งทั้ง 2 โครงการจะเริ่มเปิดให้บริการได้ภายในช่วงครึ่งปีแรก 59
ส่วนความคืบหน้าการลงทุนคลังสินค้าทั่วไปและสินค้าควบคุมอุณหภูมิแช่เย็นและแช่แข็งในประเทศเพื่อนบ้านนั้น คาดว่าในเมียนมาร์จะเริ่มเปิดให้บริการได้ภายในเดือนธันวาคมนี้ ส่วนใน สปป.ลาวและกัมพูชา อยู่ระหว่างดำเนินการ คาดว่าจะเริ่มเปิดให้บริการได้ภายในช่วงครึ่งปีแรกของปี 59 ซึ่งโครงการในต่างประเทศนั้นจะเริ่มทยอยรับรู้รายได้ภายในครึ่งปีแรกของปีหน้า
 “เราคาดว่าผลประกอบการมีแนวโน้มเติบโตได้ดีอย่างต่อเนื่อง จากการขยายการลงทุนของเราทั้งในประเทศและต่างประเทศ เพื่อรองรับอุตสาหกรรมโลจิสติกส์ที่คาดว่าจะขยายตัวได้ดี จากปัจจัยการเปิด AEC ที่ทำให้เกิดการเคลื่อนย้ายการลงทุนเข้ามาในประเทศไทยเพื่อใช้ไทยเป็นศูนย์กลางโลจิสติกส์ของภูมิภาค ซึ่งจะช่วยให้โลจิสติกส์กลายเป็นธุรกิจดาวรุ่งที่มีอนาคตสดใส”นายชวนินทร์ กล่าว
สำหรับเป้าหมายดำเนินงานในปีนี้ คาดว่าจะผลประกอบการจะเติบโตเป็นเลข 2 หลัก เมื่อเทียบกับปีที่ผ่านมาที่มีรายได้รวม 2,284 ล้านบาท เนื่องจากพื้นฐานธุรกิจที่มีความแข็งแกร่งรองรับการให้บริการลูกค้าได้อย่างมีประสิทธิภาพ จึงทำให้ลูกค้าให้ความไว้วางใจในการเข้ามาใช้บริการด้านโลจิสติกส์ของ JWD เพิ่มมากขึ้น